Адчыніўся клуб у 1954 годзе на Кастрычніцкія святы. З дакладам на ўрачыстым шматлюдным сходзе выступіў настаўнік гісторыі Радуціцкай сямігодкі Аляксандр Сямёнавіч Сыцько. У фае некалькі гадоў працавала бібліятэка і чытальная зала, дзе можна было яшчэ пагуляць у шашкі-шахматы-даміно. У клубе ладзілі вяселлі, адзначалі савецкія святы. Пад акампанемент гармоніка і барабана танцавалі лявоніху, кракавяк, полькі, падэспань, вальсы. Танцораў і гледачоў набівалася столькі, што яблыку не было дзе ўпасці.